
ACORD 277/2006, DE 20 DE SETEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 46/2006-S TELEVISIÓ DE CATALUNYA, SA

1. Antecedents

Els Serveis d’aquest Consell han detectat que Televisió de Catalunya, SA, ha emès, per TV3 i K3/33, els dies i a les hores que es relacionen en l’Annex que s’incorpora al present Acord com a part integrant del mateix, diferents espots de publicitat institucional de la Generalitat de Catalunya.
En aquest sentit, s’ha de posar de manifest que el Consell de l’Audiovisual de Catalunya ja va posar en coneixement de l’operador Televisió de Catalunya, SA, arran de diverses consultes fetes la setmana passada i més concretament divendres passat, que els espots objecte d’aquest expedient no es troben encabits dins d’allò que preveu la lletra d de l’article 109 de la Llei 22/2005, de 29 de desembre, de la comunicació audiovisual de Catalunya. Per aquest motiu, aquestes no podien ser emeses dins del període electoral convocat el passat 8 de setembre i en el que, actualment, ens trobem.
2. Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, aprovada recentment, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

2. D’acord amb el que preveu l’article 2 de la  Llei 18/2000, de 29 de desembre, de publicitat institucional, en relació amb l’article 109 de la Llei 22/2005, de 29 de desembre, de la comunicació audiovisual de Catalunya, aquests espots constitueixen un supòsit de publicitat institucional, que van estar oportunament autoritzades pel Consell de l’Audiovisual de Catalunya, i en les respectives autoritzacions ja hi constava el precepte legal que prohibeix la seva emissió en període electoral.
3. La lletra d de l’apartat 2 del mateix article estableix com un dels requisits que ha complir la publicitat institucional, el que «durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot». El mateix article estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.
4. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la Llei 22/2005, de 29 de desembre, de la comunicació audiovisual a Catalunya, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 de la Llei de referència, considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.
5. En aquest sentit s’ha de posar de relleu d’una banda que el Decret 340/2006, de 7 de setembre, de convocatòria d’eleccions al Parlament de Catalunya, es va publicar al DOGC número 4715 el 8 de setembre de 2006; i d’altra, que els espots de la Generalitat de Catalunya objecte d’aquest expedient, s’han emés després de la publicació de la convocatòria esmentada i sense complir, pel que fa al seu contingut, els requisits a que fa referència la lletra d del article esmentat.

Per tant, de la normativa vigent referenciada, i de la nota de l’Àrea de continguts,  resulta que els espots de la Generalitat de Catalunya objecte d’aquest expedient, s’han emès  dins el termini de prohibició de la publicitat institucional a que fa referència la lletra e de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya, fet que constitueix una infracció greu tipificada a la lletra e de l’article 133 de l’esmentada llei.

6. L’article 7 del Decret 278/1993, de 9 de novembre, estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i que el punt 2 de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades. En aquest sentit, tenint en compte que ens trobem en període electoral de curta duració, es fa necessari reduir el termini normalment concedit  als interessats, i atorgar un termini màxim de dos dies durant els qual es donarà audiència a l’interessat.
DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

Per tot l’exposat, el Ple del Consell de l’Audiovisual de Catalunya ha adoptat els següents 

ACORDS

1. Obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador Televisió de Catalunya, SA, com a part interessada, per tal que  en el termini màxim de dos dies a comptar des del dia següent a la recepció de la notificació d’aquest Acord, formuli les  manifestacions que consideri oportunes.

2. Notificar aquest acord a l’interessat.

Barcelona, 20 de setembre de 2006.

Josep M. Carbonell i Abelló


Rafael Jorba i Castellvi
President

